**"Black Mirror"** (eesti keeles "Tume peegeldus") on Suurbritannia ulmeseriaal, mille stsenarist on Charlie Brooker.

Seriaal käsitleb kaasaegset ühiskonda ja uute tehnoloogiatega kaasnevaid ootamatuid tagajärgi. Telesarja osad on eraldiseisvad ning reeglina leiavad aset tänapäevas või lähitulevikus. Enamik on vaatajateni toodud tumedates ja satiirilistes toonides, kuid mõned osad on ka eksperimentaalsed ja kergemad.

Sarja esimene hooaeg esilinastus 2011. aasta detsembris Briti telekanalil Channel 4, teine hooaeg jõudis vaatajateni 2013. aasta veebruaris. Pärast programmi lisaosa linastumist 2014. aasta detsembris ostis selle 2015. aasta septembris ära Netflix. Netflix tellis 12 osa, mis jagati kahte kuueosalisse hooaega; kolmas hooaeg avalikustati 21. oktoobril 2016, neljas 29. detsembril 2017. Viies hooaeg kuulutati välja 5. märtsil 2018.

"Black Mirror" on inspireeritud vanematest antoloogiasarjadest, nagu "The Twilight Zone", mis olid võimelised tegelema vastuoluliste ja kaasaegsete teemadega ilma tsensuuri kartuseta. Brooker arendas "Black Mirrori" välja, et tuua esile teemasid, mis on seotud inimkonna ja tehnoloogia suhtega; luues lugusid, mis kujutavad "kuidas me elame praegu – ja kuidas me võime elada 10 minuti pärast, kui me oleme hooletud."

Sari on kogunud enamjaolt positiivset tagasisidet, saanud palju auhindu ja nominatsioone. Samuti on see saanud palju tähelepanu üle maailma, Ameerika Ühendriikides kogus see populaarsust Netflixi lisandumisel. Kaks osa, "San Junipero" (kolmandast hooajast) ja "USS Callister" (neljandast hooajast) võitsid kokku kuus Emmy auhinda.

28. detsembril 2018 jõudis Netflixi ka sarja täispikk interaktiivne film-episood "Bandersnatch", milles on viis erinevat lõppu ja väidetavalt üle triljoni unikaalse permutatsiooni.

Tootmine
--------

### Kontseptsioon ja stiil

Pärast seda, kui Charlie Brooker oli lõpetanud zombiedel põhineva draamasarja "Dead Set" tootmise, otsustas ta luua veel ühe draamasarja, mis sarnaneks antoloogiasarjadega, nagu "The Twilight Zone" ja "Tales of the Unexpected". Ta mõistis, et seda formaati kasutades saab lahata tänapäevaseid ühiskondlikke probleeme, keskendudes eeskätt inimkonna sõltuvusele tehnoloogiast. Brooker tahtis kasutada antoloogilist lähenemist, kasutades igas osas uusi lugusid, tegevuspaiku, tegelasi ja näitlejaid. Ta tundis, et selline lähenemine oli oluline, et nautida "The Twilight Zone'i" moodi sarju. See lähenemine aitas "Black Mirroril" eristuda teistest samal ajal eetris olnud sarjadest, mis kasutasid pidevalt samu näitlejaid. Brookeri sõnul arutati võimalust kasutada mõnda episoode siduvat motiivi, kuid lõpuks otsustati selle kahjuks.

Kuigi sarjas ei kasutata ühtegi selgelt osasid ühendavat elementi, on eri osades siiski viiteid varasematele. Näiteks sisaldab kolmanda hooaja osa "Hated in the Nation" viiteid nii esimese hooaja osale "The National Anthem" kui ka teise hooaja osale "White Bear". Mõned säärased viited on sarja pandud mugavusest, näiteks loodi sarja tarbeks fiktsionaalne UKN ringhääling. Teised viited on osades tähelepanelikele vaatajatele avastamiseks. Aja jooksul muutus selliste viidete kasutamine läbimõeldumaks, et luua "unenäomaailma" kaanon, milles lood aset leiavad.

### Esimene ja teine hooaeg

Sarja esimesed kaks hooaega produtseeriti Brookeri produktsioonifirmas Zeppotronis Endemolile. Endemoli pressiteates kirjeldati sarja kui "The Twilight Zone'i" ja "Tales of the Unexpectedi" hübriidi, mis kasutab ära meie ärevust tänapäevase maailma suhtes ning mille lugudel on "tehnoparanoia" tunnetus.

Moving Picture Company produtseeris teise hooaja tutvustuseks treileri, mis sisaldas kolme omavahel põimunud süžeed: unenägu, korduv tegevuspaik vabriku näol ning hiiglaslik tolmupilv, mis pühib läbi tänava reklaami kulminatsiooni lõpus. Alates 22. jaanuarist näidati treilerit kanalil Channel 4 ning kinodes.

2013. aastal kaalus Robert Downey Jr. osa "The Entire History of You" tegemist filmiks oma produktsioonifirmas Team Downey koostööna Warner Bros. ettevõttega.

Esimese hooaja osatäitjad olid Rory Kinnear, Lindsay Duncan, Daniel Kaluuya, Jessica Brown Findlay, Rupert Everett, Julia Davis, Ashley Thomas, Toby Kebbell ja Jodie Whittaker, teise hooaja osatäitjate hulgas on Hayley Atwell, Domhnall Gleeson, Lenora Crichlow, Michael Smiley, Tuppence Middleton, Daniel Rigby, Chloe Pirrie ja Jason Flemyng.

### Kolmas hooaeg

2015. aasta septembris tellis Netflix 12 uut osa ja 2016. aasta märtsis ostis Netflix 40 miljoni USA dollariga sarja levitamisõigused. Endemol andis välja teadaande, et Channel 4-l oli olnud võimalus taastoota alates 2013. aastast, kuid oli loobunud sellest ning kõigist järgnevatest neile esitatud taastootmise pakkumistest. Channel 4 väitis pressiteates, et nad olid pakkunud "Black Mirrorit" taastoota. Kolmanda hooaja osade pealkirjad ja eetrisse laskmise kuupäev kuulutati välja 2016. aasta juulis.

Brooker lõi kolmanda hooaja lugusid saades inspiratsiooni juba eetris olnud osadest ja märkas, et kõik jutustasid tegelastest, kes sattusid mingisse pääsmatusse halba olukorda. Sarja antoloogiaformaadiga, mis nõudis vaatajatelt igasse osasse süvenemist, lõi see sünge ja õõvastava tunnetuse ning muutis mitme osa järjest vaatamise ebamugavaks. Brooker soovis kolmandas hooajas katsetada eriformaatidega, säilitades paar "lõksosa", kuid lisades rohkem traditsioonilisi lugusid, mis muudaksid sarja vaatajasõbralikumaks.

Kolmandal hooajal tegid sarjas näitlejatena kaasa Bryce Dallas Howard, Alice Eve, James Norton, Cherry Jones, Wyatt Russell, Alex Lawther, Jerome Flynn, Gugu Mbatha-Raw, Mackenzie Davis, Michael Kelly, Malachi Kirby, Kelly Macdonald ja Faye Marsay. Režissööride hulgas olid Joe Wright, Jakob Verbruggen, James Hawes ja Dan Trachtenberg.

### Neljas hooaeg

Brookeri sõnul on neljanda hooaja osad vaheldusrikkamad kui varasemad. Ta ütles, et sarjas on natuke rohkem lootust, põhjendades seda faktiga, et kirjutamisprotsess algas 2016. aasta juulis ning kestis terve 2016. aasta USA presidendivalimiste aja. Enda sõnul ei teadnud ta, mis seisus maailm on selleks hetkeks, kui need osad eetrisse lähevad, ning kui palju on publikul isu paljalt sünge nihilismi jaoks.

Neljanda hooaja osatäitjad olid Jesse Plemons, Cristin Milioti, Jimmi Simpson, Michaela Coel, Andrea Riseborough, Andrew Gower, Georgina Campbell, Joe Cole, George Bladgen, Maxine Peake, Douglas Hodge ja Letitia Wright. Režissöörid olid Jodie Foster, Toby Haynes, John Hillcoat, Tim Van Patten, David Slade ja Colm McCarthy.

### Viies hooaeg

2017. aasta detsembris küsiti Brookerilt ja produtsent Annabel Jonesilt viienda hooaja kohta ja nad vastasid, et neile meeldiks väga seda teha. Netflix kuulutas viienda hooaja välja 5. märtsil 2018, kuid ei avalikustanud, millal hooaeg vaatajateni jõuab või mitut osa see sisaldab. 20. märtsil 2018 kinnitas Brooker, et viienda hooaja filmimisega oldi algust tehtud.

Vastuvõtt
---------

### Kriitiline reaktsioon

Esimene hooaeg on saanud kiitust loomingulisuse ja šokeerivuse eest, esile on toodud lugude ootamatuid lõpplahendusi. The Daily Telegraphi ajakirjanik Michael Hogan on esimest osa "The National Anthem" kirjeldanud kui šokeerivat, kuid julget, mustalt koomilist uuringut kaasaegsest meediast. Teise hooajaga kiidusõnad jätkusid. Osa "Be Right Back" arvustuses kirjutas The Telegraphi ajakirjanik Sameer Rahim, et see on parim töö, mille Brooker on teinud, sest ta puudutas tähtsaid ideid, nagu enese vale kujutamine internetis ja meie kasvav virtuaalelusõltuvus, aga samas oli see puudutav näide leinast. Jane Simon ütles The Daily Mirrori veebilehel, et teise hooaja teisel osal, "White Bearil" jäi puudu esimese osa kohesest emotsionaalsest tõmbest. Ta ütles samuti, et vaadanud ära kolmandiku teisest osast, hakkas tal lootus selle hästi lõppemisest kaduma. Näitlemine oli uskumatu, stsenaarium oli täis õudusfilmide klišeesid ning vägivallaga oli liialdatud, kuid lõpuks oli ta olnud täiesti valel arusaamal igast asjast. Lõpetuseks ütles ta, et see on järjekordne tume ja väärastunud Mr Brooke’i geniaalsus.

2014. aasta detsembris väljendas Stephen King imetlust seriaali vastu. Jõulude erisaade "White Christmas" sai murranguliselt palju tunnustust. The Guardiani ajakirjanik Ben Beaumont-Thomas kiitis osa koomilist satiiri. The Daily Telegraphi arvustaja Mark Monahan andis sellele osale neli tärni viiest ning võrdles seda varasemate süngete "Black Mirrori" osadega, öeldes, et see liialdas tänapäeva tehnoloogia võimu, tekitades õhkõrna, kuid põrguliku efekti, jõulueelse õudusunenäo meeldetuletuse, et pidades lugu oma digitaalsetest vidinatest peame muutuma nende haledateks orjadeks. Kolmas ja neljas hooaeg kogusid jätkuvalt häid arvustusi, saades Metacriticus (metacritic.com) hindeks vastavalt 82 ja 72 punkti 100st.

Ajakirjanikud on teatanud, et mõned "Black Mirrori" kontseptsioonid on teatud määral tõeks saanud. Näiteks sarja avaosa "The National Anthemi" lugu tiirleb selle ümber, et Briti peaministrit šantažeeriti seaga vahekorda astuma; 2015. aasta septembris, neli aastat pärast osa esilinastumist, süüdistati tollast Suurbritannia peaministrit David Cameroni privaatse kehaosa surnud seale suhu panemises. Saate tegija kommenteeris selle peale, et see on väga kummaline kokkusattumus.

### Tunnustus

2012. aasta novembris võitis "Black Mirror" rahvusvahelise Emmy auhinna parima televisioonisarja/minisarjana. 69. Primetime Emmy auhinnagalal võitis "Black Mirror" kolme nominatsiooniga kaks auhinda, sealhulgas suurepärase filmi auhinna "San Junipero" eest. "USS Callister" võitis 2018. aastal neli Emmy auhinda.

Mainimine Eesti meedias
-----------------------

Jaak Ilomets on Müürilehes ilmunud seriaali arvustuses öelnud: "Black Mirror" on ühiskonna kõige valusam ekraniseerumise, tehnologiseerumise ja võrgustumise kriitika just seetõttu, et Brooker võtab näited elust, uputab need satiiri ja taaslavastab groteskina, jättes vaataja nähtu pärast hambaid krigistama. See, mis meid pärast iga osa vaatamist end ebamugavalt tundma paneb, ei ole mitte hirm selle ees, milliseks tulevik võib kujuneda, vaid just mõistmine, et tegelikult elamegi juba seal." Samuti on autor artikli lõppu lisanud, et "eks ole virtuaalreaalsuski heas ja halvas mõttes ühiskonna moraalinormide piirialadel tegutsevate inimeste pelgupaik, võimalus olla mitte niivõrd keegi teine, vaid just nemad ise. "Black Mirror" seda peegeldabki."

Samuti on seriaalist kirjutanud Eesti Päevalehe ajakirjanik Keiu Virro, kes oma artikli alguses mainis, et sarja neljas hooaeg oli talle pühadeaegne maratonivaatamine sõprade seltsis.

Viited
------

1. 1 2  Charlie Brooker interview: Black Mirror, videogames, Gameswipe and A Touch Of Cloth denofgeek.com, 21. veebruar 2012
2. ↑  "Netflixi jõudis sarja "Black Mirror" täispikk interaktiivne film" kultuur.err.ee, 28. detsember 2018
3. ↑  Charlie Brooker: the dark side of our gadget addiction theguardian.com, 1. detsember 2011
4. ↑  Charlie Brooker Talks The Twilight Zone And Technology gamesradar.com, 1. veebruar 2013
5. 1 2  'Black Mirror' Bosses on "San Junipero" Sequel and an Unpredictable Season 4 hollywoodreporter.com, 3. september 2017
6. ↑  'Black Mirror' Creator Charlie Brooker Explains Season 3 and Reveals Easter Eggs thrillist.com, 23. oktoober 2016
7. ↑  BLACK MIRROR- A NEW DRAMA FROM CHARLIE BROOKER endemoluk.com, 11. mai 2011
8. ↑  MPC creates darkly compelling ads for Charlie Brooker's Black Mirror digitalartsonline.co.uk, 29. jaanuar 2013
9. ↑  Robert Downey Jr to turn episode of Charlie Brooker's Black Mirror into film theguardian.com, 12. veebruar 2013
10. ↑  Netflix Picks Up ‘Black Mirror’ for 12 New Episodes variety.com, 25. september 2015
11. ↑  Netflix deals Channel 4 knockout blow over Charlie Brooker's Black Mirror theguardian.com, 29. märts 2016
12. ↑  MIPTV: Why the 'Black Mirror' Deal Marks a Turning Point for Netflix hollywoodreporter.com, 7. aprill 2016
13. ↑  BLACK MIRROR’s New Episodes Will Hit Us in October nerdist.com, 27. juuli 2016
14. ↑  What Happens When Black Mirror Moves Beyond Traps? It Gets Even Better wired.com, 21. oktoober 2016
15. ↑  ‘Black Mirror’ Season 3 Trailer: "No One Is This Happy" deadline.com, 7. oktoober 2016
16. ↑  Joe Wright To Direct ‘Black Mirror’ Episode For Netflix; Bryce Dallas Howard & Alice Eve To Star deadline.com, 10. veebruar 2016
17. ↑  Malachi Kirby To Star In Jakob Verbruggen-Directed Episode Of Netflix’s ‘Black Mirror’ deadline.com, 11. märts 2016
18. ↑  Kelly Macdonald To Star In ‘Black Mirror’ Episode On Netflix deadline.com, 29. aprill 2016
19. ↑  ‘10 Cloverfield Lane’ Director Dan Trachtenberg To Helm ‘Black Mirror’ Ep For Netflix deadline.com, 29. aprill 2016
20. ↑  Black Mirror season 4: when is it on Netflix? Plus, Charlie Brooker hints about Jodie Foster's episode telegraph.co.uk, 20. veebruar 2017
21. ↑  Charlie Brooker: Black Mirror is more hopeful now because the world is more depressing digitalspy.com, 13. detsember 2017
22. ↑  ‘Black Mirror’: Season 4 Cast & Episode Info, Teaser Trailer Released By Netflix deadline.com, 25. august 2017
23. ↑  Black Mirror’s Charlie Brooker teases possibility of season 5: ‘We would love to do it’ metro.co.uk, 29. detsember 2017
24. ↑  Black Mirror renewed for season 5 by Netflix ew.com, 5. märts 2018
25. ↑  Black Mirror Season 5 Has Already Begun Filming screenrant.com, 22. märts 2018
26. ↑  Black Mirror: The National Anthem, Channel 4, review telegraph.co.uk, 4. detsember 2011
27. ↑  Black Mirror: Be Right Back, Channel 4, review telegraph.co.uk, 11. veebruar 2013
28. ↑  Charlie Brooker's second Black Mirror drama 'White Bear' is another work of dark and twisted genius mirror.co.uk, 18. veebruar 2013
29. ↑  Black Mirror: Charlie Brooker, Jon Hamm on the dark side of Yuletide digitalspy.com, 14. detsember 2014
30. ↑  Black Mirror interview: Charlie Brooker, Jon Hamm, Rafe Spall denofgeek.com, 16. detsember 2014
31. ↑  Black Mirror: White Christmas review – sentimentality offset with wicked wit theguardian.com, 12. detsember 2014
32. ↑  Black Mirror: White Christmas, review: 'Be careful what you wish for...' telegraph.co.uk, 16.detsember 2014
33. ↑  Black Mirror : Season 3 metacritic.com, kasutatud 01.10.18
34. ↑  Black Mirror : Season 4 metacritic.com, kasutatud 01.10.18
35. ↑  ‘Black Mirror’ Is TV’s Magic 8-Ball thedailybeast.com, 14. september 2015
36. ↑  The 7 'Black Mirror' Prophecies That Have Come True inverse.com, 13. mai 2016
37. ↑  Black Mirror creator Charlie Brooker denies he knew about #Hameron metro.co.uk, 21. september 2015
38. ↑  Charlie Brooker on Cameron and #piggate: ‘I’d have been screaming it into traffic if I’d known’ theguardian.com, 21. september 2015
39. ↑  Black Mirror and Pratchett film win International Emmys bbc.com, 20. november 2012
40. ↑  Emmys winners 2017: the full list theguardian.com, 17. september 2017
41. ↑  USS Callister | Black Mirror emmys.com, kasutatud 01.10.18
42. ↑  "Olevikunäoline tulevik – või vastupidi?". *muurileht.ee*. 18. jaanuar 2017.
43. ↑  ""Black Mirror" pakub õõvastavat pilti võimalikust lähitulevikust". *epl.delfi.ee*. 11.01.2018.

Välislingid
-----------

* Tume peegeldus andmekogus Filmiveeb
* Black Mirror andmekogus IMDb (inglise)